CELEX: 22011D0156
Language: da
Date: 2011-12-02 00:00:00
Title: Det Blandede EØS-udvalgs afgørelse nr. 156/2011 af 2. december 2011 om ændring af bilag XX (Miljø) til EØS-aftalen

15.3.2012   
            
            
               DA
            
            
               Den Europæiske Unions Tidende
            
            
               L 76/41
            
         DET BLANDEDE EØS-UDVALGS AFGØRELSE
   Nr. 156/2011
   af 2. december 2011
   om ændring af bilag XX (Miljø) til EØS-aftalen
   DET BLANDEDE EØS-UDVALG HAR —
   under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt »aftalen«, særlig artikel 98, og
   ud fra følgende betragtninger:
   
               (1)
            
            
               Bilag XX til aftalen blev ændret ved Det Blandede EØS-udvalgs afgørelse nr. 122/2011 af 21. oktober 2011 (1).
            
         
               (2)
            
            
               Kommissionens forordning (EU) nr. 920/2010 af 7. oktober 2010 om et standardiseret og sikkert registersystem i medfør af Europa-Parlamentets og Rådets direktiv 2003/87/EF samt Europa-Parlamentets og Rådets beslutning nr. 280/2004/EF (2) skal indarbejdes i aftalen.
            
         
               (3)
            
            
               Forordning (EU) nr. 920/2010 ophæver med virkning fra 1. december 2012 Rådets forordning (EF) nr. 2216/2004 (3), som er indarbejdet i aftalen, og som derfor skal slettes fra aftalen.
            
         
               (4)
            
            
               Europa-Parlamentets og Rådets beslutning nr. 280/2004/EF af 11. februar 2004 om en mekanisme til overvågning af emissioner af drivhusgasser i Fællesskabet og til gennemførelse af Kyoto-protokollen (4) er ikke indarbejdet i aftalen, hvorfor beslutningens specifikke rapporteringskrav ikke gælder for EFTA-staternes vedkommende.
            
         
               (5)
            
            
               EFTA-staterne medtages i Den Europæiske Unions uafhængige transaktionsjournal. Journalens centrale administrator udfører sine opgaver med hensyn til EFTA-staterne, og EFTA-Tilsynsmyndigheden er det kompetente organ, der giver de nødvendige instrukser til den centrale administrator om bestemmelser, der vedrører anvendelsen af forordning (EU) nr. 920/2010 for EFTA-staternes vedkommende.
            
         
               (6)
            
            
               I henhold til Det Blandede EØS-udvalgs afgørelse nr. 146/2007 er Island fritaget for pligten til at forelægge en national tildelingsplan for perioden 2008-2012. Derfor bør det fastsættes, at denne forordnings bestemmelser vedrørende tildelinger til driftsledere af anlæg i 2008-2012 ikke finder anvendelse med hensyn til Island.
            
         
               (7)
            
            
               I henhold til Det Blandede EØS-udvalgs afgørelse nr. 146/2007 er stationære anlæg i Island, som ville have faldet ind under anvendelsesområdet for direktiv 2003/87/EF i perioden 2008-2012, undtaget fra direktivets anvendelsesområde i denne periode. Derfor har Island ikke etableret et nationalt register i relation til EU's emissionshandelsordning. Følgelig bør fristen for at iværksætte proceduren for åbning af driftslederbeholdningskonti i EU-registret tilpasses. For så vidt angår islandske stationære anlæg, hvortil en drivhusgasemissionstilladelse allerede er udstedt af den kompetente myndighed, starter proceduren på datoen for nærværende afgørelses ikrafttræden, eller på datoen fra hvilken EU-registret omfattende Island er i drift, idet den seneste dato er gældende.
            
         
               (8)
            
            
               Den tildelingstabel for luftfart, der er indeholdt i Den Europæiske Unions uafhængige transaktionsjournal, bør afspejle udvidelsen af EU's kvotehandelssystem for luftfart til EFTA-staterne. Følgelig bør tildelingstabellen angive antallet af kapitel II-kvoter til fordeling i EØS-området i 2012.
            
         
               (9)
            
            
               De kontraherende parter er opmærksomme på, at den særlige karakter af EU's emissionshandelsordning og det tilknyttede standardiserede og sikrede registersystem i medfør af direktiv 2003/87/EF om oprettelse af et EU-register kræver særlige regler om opbevaring af og adgang til data vedrørende EU-registret for at sikre, at kvoterne for drivhusgasemissioner opfylder de i Kyoto-protokollen fastsatte funktionelle og tekniske specifikationer for dataudvekslingsstandarder for registersystemer under Kyoto-protokollen, og at overførsler af sådanne kvoteandele er forenelige med de forpligtelser, der følger af Kyoto-protokollen.
            
         
               (10)
            
            
               De kontraherende parter anerkender vigtigheden af, at de kontraherende parters retshåndhævende myndigheder og skattemyndigheder, Europa-Kommissionens Europæiske Kontor for Bekæmpelse af Svig, Europol og parternes nationale administratorer i klart afgrænsede tilfælde får ret til at indhente visse data, der opbevares i EU-registret og i Den Europæiske Unions uafhængige transaktionsjournal, med henblik på efterforskning, afsløring og retsforfølgning af svig, skatteforvaltning og -inddrivelse, hvidvaskning af penge, finansiering af terrorisme eller alvorlig kriminalitet, jf. artikel 75 i Kommissionens forordning (EU) nr. 920/2010.
            
         
               (11)
            
            
               De kontraherende parter erindrer om, at tildelingen af informationsrettigheder i henhold til artikel 75 i Kommissionens forordning (EU) nr. 920/2010 ikke berører aftalen om, at politisamarbejde og retligt samarbejde i straffesager samt skatteforvaltning og -inddrivelse falder uden for EØS-aftalens rammer, og at Kommissionens forordning derfor ikke giver de nævnte institutioner andre rettigheder end dem, der udtrykkeligt nævnes i forordningens artikel 75 —
            
         VEDTAGET DENNE AFGØRELSE:
   Artikel 1
   Teksten til punkt 21an (Kommissionens forordning (EF) nr. 2216/2004) i bilag XX til aftalen affattes således:
   »32010 R 0920: Kommissionens forordning (EU) nr. 920/2010 af 7. oktober 2010 om et standardiseret og sikkert registersystem i medfør af Europa-Parlamentets og Rådets direktiv 2003/87/EF og Europa-Parlamentets og Rådets beslutning nr. 280/2004/EF (EUT L 270 af 14.10.2010, s. 1).
   Forordningens bestemmelser gælder i forbindelse med aftalen med følgende tilpasninger:
   
               a)
            
            
               Udstedelse, overdragelse og annullering af kvoter vedrørende EFTA-staterne, deres driftsledere og de luftfartøjsoperatører, som de forvalter, skal registreres i Den Europæiske Unions uafhængige transaktionsjournal.
               Den centrale administrator har beføjelse til at udføre de opgaver, der er nævnt i artikel 20, stk. 1-3, i Europa-Parlamentets og Rådets direktiv 2003/87/EF, hvad angår EFTA-staterne, deres driftsledere og de luftfartøjsoperatører, som de forvalter.
            
         
               b)
            
            
               Bestemmelserne for kvotetildeling til driftsledere af anlæg i perioden 2008-2012 finder ikke anvendelse, hvad angår Island.
            
         
               c)
            
            
               I artikel 6, stk. 5, tilføjes følgende sætning:
               »EFTA-tilsynsmyndigheden samordner gennemførelsen af denne forordning med hver enkelt EFTA-medlemsstats registeradministratorer og den centrale administrator.«
            
         
               d)
            
            
               I artikel 15 tilføjes følgende stykke:
               »4.   For så vidt angår islandske stationære anlæg, hvortil en drivhusgasemissionstilladelse er udstedt af den kompetente myndighed før datoen for nærværende afgørelses ikrafttræden, starter proceduren for åbning af driftslederbeholdningskonti i EU-registret enten på datoen for nærværende afgørelses ikrafttræden, eller på datoen fra hvilken EU-registret omfattende Island er i drift, idet den seneste dato er gældende.«
            
         
               e)
            
            
               Artikel 34, stk. 1, litra a), affattes således:
               »Det samlede antal kapitel II-kvoter til fordeling i EØS-området i 2012«
            
         
               f)
            
            
               Følgende afsnit indsættes i artikel 35, stk. 2, og 37, stk. 2:
               »Hvad angår EFTA-staternes nationale tildelingsplaner, får den centrale administrator instrukser fra EFTA-Tilsynsmyndigheden.«
            
         
               g)
            
            
               Følgende afsnit indsættes i artikel 36 og 38, stk. 3:
               »Hvad angår EFTA-staternes beslutninger om kvote II-tildelinger, får den centrale administrator instrukser fra EFTA-Tilsynsmyndigheden.«
            
         
               h)
            
            
               I artikel 65 tilføjes følgende stykke:
               »6.   Hvad angår registre i EFTA-staterne, får den centrale administrator instrukser fra EFTA-Tilsynsmyndigheden.«
            
         
               i)
            
            
               I bilag XII henviser »EU-dækkende mængde kapitel II-kvoter i 2012« til antallet af kapitel II-kvoter i EØS-området i 2012, som fastsat af Det Blandede EØS-udvalgs afgørelse nr. 93/2011 af 20. juli 2011.«
            
         Artikel 2
   Teksterne til forordning (EF) nr. 920/2010 på islandsk og norsk, der offentliggøres i EØS-tillægget til Den Europæiske Unions Tidende, er begge autentiske.
   Artikel 3
   Denne afgørelse træder i kraft den 3. december 2011 eller dagen efter den sidste meddelelse til Det Blandede EØS-udvalg i henhold til aftalens artikel 103, stk. 1 (5), hvis dette er senere, dog tidligst fra den 1. januar 2012.
   Artikel 4
   Denne afgørelse offentliggøres i Den Europæiske Unions Tidendes EØS-afsnit og EØS-tillæg.
   
      Udfærdiget i Bruxelles, den 2. december 2011.
      
         
            På Det Blandede EØS-udvalgs vegne
         
         Kurt JÄGER
         
            Formand
         
      
   
   
      (1)  EUT L 341 af 22.12.2011, s. 87
   
   
      (2)  EUT L 270 af 14.10.2010, s. 1.
   
      (3)  EUT L 386 af 29.12.2004, s. 1.
   
      (4)  EUT L 49 af 19.2.2004, s. 1.
   
      (5)  Ingen forfatningsmæssige krav angivet.